**ზეპირი მოსმენა თემატურ მოკვლევაზე:**

**„აჭარის ავტონომიური რესპუბლიკის აღმასრულებელი ორგანოების ღია მმართველობის შეფასება“**

**თარიღი: 22-25 მაისი, 2023 წელი**

**ბიუროს სხდომათა ოთახი**

აჭარის ავტონომიური რესპუბლიკის ღია მმართველობის საბჭოს, რიგით მეორე, 2022-2024 წლების სამოქმედო გეგმის ერთ-ერთი ვალდებულების შესრულების მიზნით, საკანონმდებლო ორგანომ დაიწყო თემატური მოკვლევა თემაზე - „აჭარის ავტონომიური რესპუბლიკის აღმასრულებელ ორგანოებში ღია მმართველობის შეფასება“. მოკვლევის საფუძველზე შემუშავდება რეკომენდაციები შესაბამის დაწესებულებებში ღია მმართველობის გასაუმჯობესებლად.

საკითხის სიღრმისეული შესწავლის მიზნით, უმაღლესმა საბჭომ დაინტერესებულ მხარეებს (რეგიონის აღმასრულებელ ორგანოებს, იურიდიულ და ფიზიკურ პირებს) მისცა შესაძლებლობა წერილობით წარმოედგინათ მოსაზრებები მოკვლევასთან დაკავშირებით, რომლებიც გამოქვეყნებულია უმაღლესი საბჭოს ოფიციალურ ვებგვერდზე - [www.sca.ge](http://www.sca.ge).

 თემატური მოკვლევის შემდეგი ეტაპი ითვალისწინებს ზეპირ მოსმენას, რომელზეც მოწვეულნი არიან ფიზიკური, იურიდიული პირები ან/და რელევანტური აღმასრულებელი ორგანოების წარმომადგენლები, რომელთაც წერილობით ფორმით წარმოადგინეს საკუთარი დასაბუთებული პოზიციები.

 2020 წლიდან აჭარის ავტონომიური რესპუბლიკის უმაღლესი საბჭო ჩაერთო ღია მმართველობის ინიციატივაში და დაიწყო ინსტიტუციური ღიაობის რეფორმა, რომლის მიზანი - ინსტიტუციური ეფექტურობის გაძლიერება, ღიაობის პრინციპების დანერგვა, გამჭვირვალობისა და მოქალაქეთა ჩართულობის გაზრდაა.

 რეფორმის ფარგლებში, უმაღლეს საბჭოში შეიქმნა ღია მმართველობის მუდმივმოქმედი საბჭო, რომელმაც სამოქალაქო სექტორთან და პარტნიორ ორგანიზაციებთან თანამშრომლობით, პირველი,2020-2021 წლების სამოქმედო გეგმის წარმატებით განხორციელების შემდეგ, დაამტკიცა 2022-2024 წლების ღია მმართველობის სამოქმედო გეგმა.